**Daw'r polisi hwn o Lawrlyfr Staff a baratowyd ar gyfer Menter Iaith Gorllewin Sir Gâr ym Mawrth 2015**

Os ydych yn defnyddio'r ddogfen hon cofiwch ychwanegu logo eich menter ac unrhyw fanylion priodol.

**Polisi Alcohol, Cyffuriau Anghyfreithlon ac Ysmygu**

Datblygwyd y polisi hwn er mwyn sicrhau fod iechyd, diogelwch a lles staff y cwmni yn cael ei gynnal ac nad yw cynhyrchiant staff yn cael ei effeithio gan gamddefnydd unrhyw aelod o staff o alcohol, cyffuriau anghyfreithlon ac o ysmygu.

Mae gan y Prif Swyddog y cyfrifoldeb am weithredu’r polisi hwn.

**Alcohol a Chyffuriau Anghyfreithlon**

Ni fydd Menter \_\_\_\_\_\_\_\_\_\_\_\_\_\_\_\_yn caniatáu i staff weithio ar unrhyw gyfri tra dan ddylanwad alcohol neu gyffuriau anghyfreithlon gan fod hyn yn golygu eu bod yn analluog i weithio’n effeithiol ac yn broffesiynol.

Ni chaniateir i staff ymgymryd ag alcohol o gwbl yn ystod diwrnod gwaith, na chyffuriau anghyfreithlon o gwbl.

Os ydy gweithiwr yn cymryd cyffuriau presgripsiwn dylid rhoi gwybod i’r Prif Swyddog ar unwaith er mwyn sicrhau gweithio’n ddiogel*.*

Gofynnir i unrhyw aelod o staff sy’n amlwg, neu y tybir i fod, dan ddylanwad alcohol neu gyffuriau anghyfreithlon i adael am y dydd er mwyn eu diogelwch eu hunain a’u cydweithwyr. Bydd hwn yn arwain at gamau disgyblu’r cwmni gyda’r bwriad o ddiswyddo yn syth o ganlyniad i gamymddygiad dybryd (*gross misconduct*).

Bydd y ffactorau sy’n arwain at waharddiad o’r gwaith am y dydd yn cael eu hystyried gan o leiaf dau aelod o staff sy’n bresennol ar y pryd, gan gynnwys Uwch-Reolwr. Y person cyfrifol ar y pryd fydd â’r awdurdod i ddanfon yr aelod staff adref. Fe gedwir nodiadau o’r holl drafodaethau, gan gynnwys y drafodaeth gyda’r aelod staff dan sylw, ar gyfer pwrpas y camau disgyblu a fydd yn dilyn.

Camddefnydd Hir Dymor

Fe gyfeirir unrhyw aelod staff sydd â hanes cyflogaeth o gamddefnydd tymor hir o alcohol neu gyffuriau anghyfreithlon at ymgynghoriaeth meddygol. [Gall yr hanes hwn nodi dirywiad mewn perfformiad ac ymddygiad o ganlyniad i gamddefnydd alcohol neu gyffuriau anghyfreithlon]. Bydd yr achosion hyn yn cael eu trin yn gyfrinachol ac mewn modd sensitif, ac anogir unrhyw staff sy’n credu bod ganddyn nhw broblem dibyniaeth i gysylltu â’r Prif Swyddog ar unwaith.

Bydd yn ofynnol i unrhyw aelod o staff sydd yn mynychu gwaith yn barhaus tra dan ddylanwad alcohol neu gyffuriau anghyfreithlon neu sydd wedi colli gwaith yn barhaus o ganlyniad i alcohol neu gyffuriau anghyfreithlon, a lle mae eu perfformiad ac ymddygiad wedi dirywio, i fynychu cyfarfod i drafod y problemau hyn.

Bydd y cyfarfod yn gyfle i drafod:

* Gweithredoedd neu berfformiad gwael yr aelod staff
* Penderfynu os taw mater iechyd sy’n bodoli
* Trafod unrhyw ffactorau yn y gwaith sy’n cyfrannu at y broblem
* Trafod y Polisi Alcohol a Chyffuriau Anghyfreithlon
* Unrhyw gymorth sydd ar gael – a chyfeirio at gymorth meddygol
* Cael ymroddiad yr aelod staff i gydweithio ar unrhyw raglen adferiad
* Trefnu cyfarfodydd cyson i fonitro cynnydd ac i drafod unrhyw broblemau pellach

**Ysmygu**

Erbyn hyn mae ysmygu yn y gweithle yn erbyn y gyfraith. Yn ogystal â hyn, ni chaniateir i weithwyr ysmygu yn union y tu allan i flaen yr adeilad gan fod hyn yn creu delwedd amhroffesiynol o’r Cwmni.